
"Már a királynő fejét is" Gondolatok a 2013-as brit postaprivatizáció kapcsán.

Kulcsszavak: posta, hálózatos iparágak, liberalizáció, privatizáció
A közgazdaságtani megközelítés elterjedése a hálózatos iparágak esetében, mint pl. a postai szolgáltatások iparága, liberalizációs folyamathoz vezetett Európa-szerte. A szabályozói szándék az Unió oldaláról az iparág versenyzővé tétele felé mutat, a piacot jogilag mostanra minden tagállamban liberalizálták. Úgy tűnik azonban, hogy a liberalizáció ellenére a legtöbb országban az inkumbens állami vállaltok továbbra is dominánsak maradtak, mert korábban megszerzett előnyeik következtében az új vállalatoknak nem éri meg belépni melléjük a piacra. Dolgozatomban annak lehetőségét vizsgálom, hogy mennyiben jelenthet az inkumbens vállalat privatizálása megoldást erre a problémára. A privatizáció az állami monopóliumhoz tartozó előnyök megtörésével élénkítheti a versenyt. A posta liberalizációjának, illetve privatizációjának hatását a postai szolgáltatások minőségére empirikus módszerrel elemzem. Ezt követően egy esettanulmányt mutatok be, a 2013-ban privatizált Royal Mail esetét. Eredményeim alátámasztják, hogy a liberalizáció önmagában nem járul nagy mértékben hozzá az iparági versenyhez, ellenben a privatizáció bizonyos esetekben erősítheti azt.



